Hrvatski zavod za javno zdravstvo

Zagreb, 6. prosinca 2020.

**Nošenje maski za lice nakon preboljele bolesti COVID-19 ili nakon cijepljenja**

U javnosti se često postavlja pitanje trebaju li osobe koje su preboljele COVID-19 nositi maske u situacijama koje su propisane odlukama Stožera civilne zaštite i preporukama epidemiološke struke ili ne? Također, uskoro ćemo započeti s cijepljenjem pa se u javnosti često stjecanje imuniteta cijepljenjem smatra situacijom nakon koje nije potrebno nositi masku.

Odgovor je – **TREBAMO, dakle maska se OBVEZNO nosi** u svim situacijama koje je propisao nacionalni stožeri HZJZ svojim Odlukama i preporukama, **bez obzira na to što smo preboljeli bolest**. Naime, još uvijek se ne zna kakav je utjecaj stečenog imuniteta na mogućnost transmisije, odnosno prenošenja bolesti na druge. Temeljem sadašnjeg znanja i znanosti činjenica jest da imunost na bolest ne sprječava mogućnost da se virus naseli na sluznicu nosa i grla i da se kapljicama ili aerosolom prenese na druge osobe.

Dodatni razlog za nošenje maski je zaštita od širenja drugih virusnih i bakterijskih infekcija dišnog sustava. Time se smanjuju izostanci s posla zbog respiratornih infekcija, odterećuje sustav dijagnostike i liječenja te čuvaju zdravstveni kapaciteti za najpotrebitije. Također je važno da maske nosi što više građana radi jačanja solidarnosti i svijesti o važnosti ove protuepidemijske mjere.

Zbog svega navedenog osobe koje su preboljele COVID-19 moraju nositi maske i to primarno da bi zaštitile druge osobe, a sekundarno da bi zaštitile sebe.

Obveza nošenja maske ne odnosi se na pojedine osobe koje uslijed zdravstvenog stanja i značajki razvojne dobi ne mogu nositi masku ili mogu nositi masku samo uz određena ograničenja, što je navedeno u dokumentu *Izuzeće od obveze nošenja maske* (<https://www.hzjz.hr/wp-content/uploads/2020/03/Tko-ne-treba-nositi-masku-izuze%C4%87e-od-obveze-no%C5%A1enja-maske.pdf>).